
Având în vedere Legea nr. 24/2007, privind reglementarea şi administrarea spaţiilor verzi din zonele urbane, prin care autorităţile publice locale au obligaţia să asigure integritatea, refacerea, îngrijirea, protecţia şi conservarea spaţiilor verzi pentru menţinerea biodiversităţii lor, să elaboreze şi să aplice un complex de măsuri privind aducerea şi menţinerea spaţiilor verzi în starea corespunzătoare funcţiilor lor şi să asigure finanţarea materialului dendrofloricol şi a lucrărilor aferente necesare pentru amenajarea şi regenerarea vegetaţiei în spaţiile verzi;
Primăria Municipiului Timişoara a întocmit în cursul lunii februarie 2009 Studiul de Fezabilitate pentru Amenajare zonă verde de pe strada Ioan Budai Deleanu din Timişoara, realizat de SC GREEN PROJECT SRL Iaşi, aviz favorabil al Comisiei CTE nr. 39/12.05.2009. 


Strada Ioan Budai Deleanu este situată în Zona Iosefin - Dâmboviţa, la sud de Canalul Bega. Spaţiile verzi de pe strada Ioan Budai Deleanu se întind de la intersecţia cu Bulevardul Iuliu Maniu până la intersecţia cu strada Crizantemelor.
La ora actuală vegetaţia este îmbătrânită, reţeaua de alimentare cu apă este inexistentă, fiind necesară efectuarea unui foraj şi instalarea unui sistem de irigare, plantarea unui gard viu ce va opri o parte din praful de pe şosea. 
Suprafaţa totală de amenajat a zonei verzi este de 1430 mp, din care suprafaţa gazonată este de 1342 mp, se vor planta 1134 bucăţi arbuşti (pentru 667 ml gard viu) şi 1020 bucăţi plante perene.

PROPUNEM:

Având în vedere starea actuală a zonei verzi, propunem Comisiilor de specialitate ale Consiliului Local al Municipiului Timişoara aprobarea Studiului de Fezabilitate Amenajare zonă verde de pe strada Ioan Budai Deleanu din Timişoara în valoare de 631.040 lei conform Devizului general întocmit de SC GREEN PROJECT SRL Iaşi.

